# விக்கிப்பீடியா:தமிழ் விக்கிப்பீடியா பத்தாண்டுகள்/கூடல்கள்/சென்னை/கருத்துகள்

## மயூரநாதன்-2

எந்தவொரு விடயத்தை முன்னெடுக்கும்போதும் அது குறித்த புகழ் மாலைகள் மட்டும் அது சிறப்பாக அமைவதற்குக் காரணமாவது இல்லை. முன்னெடுப்புக்களின் குறைகள் குறித்த விமர்சனங்களும் மிகமிக அவசியமானவை. இந்த அடிப்படையில், பல பயனர்களும் தமிழ் விக்கியின் பத்தாண்டு நிறைவுக் கூடல் குறித்த குறை நிறைகளை இங்கு முன்வைக்கக் காரணமாக அமைந்த பயனர் சேகரனுக்கு எனது நன்றிகள். இங்கு கூறப்பட்ட குறைகளும் விமர்சனங்களும் இக்கூடலை ஒழுங்குபடுத்துவதில் ஈடுபட்டிருந்த சில பயனர்கள் மீது வைக்கப்பட்டதாக எடுத்துக்கொள்ளக்கூடாது. இக்கூடலை ஒழுங்கு செய்வதில் தம்மை ஈடுபடுத்திக்கொண்ட பயனர்கள் மற்றவர்களுடன் போட்டிபோட்டு இந்த வாய்ப்பைப் பெற்றுக்கொண்டவர்கள் அல்ல. பிற பயனர்கள் ஈடுபடமுடியாத நிலை இருந்ததால் அவர்களுக்காகத் தமது நேரத்தையும் சில சமயங்களில் தமது பல்வேறு தனிப்பட்ட கடமைகளையும் ஒத்தி வைத்து மேற்படி செயற்பாடுகளில் ஈடுபட்டவர்கள். எனவே இங்கு முன்வைக்கப்பட்ட குறைகள் விமர்சனங்கள் அனைத்தும் முழுத் தமிழ் விக்கிச் சமூகத்தையுமே சாரும் என்பதை நாம் உணர்ந்து கொண்டு அடுத்த கட்டச் செயற்பாடுகளில் ஈடுபடுவது அவசியம்.  
இக்கூடலினால், தமிழ் விக்கியை மேலும் மேம்படுத்திச் செல்வதற்கான பலவகையான வாய்ப்புக்கள் ஏற்பட்டுள்ளன. பயனர்கள் மத்தியில் புதிய ஊக்கம் ஏற்பட்டுள்ளதைக் காண முடிகிறது. ஒருவரை ஒருவர் சந்தித்துக்கொண்டதில் பெருமளவு புரிந்துணர்வு ஏற்பட்டுள்ளது. தமிழ் விக்கிச் சமூகத்துக்கு வெளியில் இருந்தும் நமது முன்னெடுப்புக்களுக்கு அங்கீகாரமும் உதவிகளும் கிடைத்துள்ளன. எனவே இவ்வாய்ப்புக்களையும், ஆற்றல்களையும் சரியான முறையில் புரிந்து கொண்டு ஒற்றுமையாக அடுத்த கட்டத்துக்கு நகரவேண்டியது அவசியம். எங்களோடு பேசிய பல ஊடகத்தினர் தமது தேவைகளுக்காகத் தமிழ் விக்கிப்பீடியாவைப் பயன்படுத்துவதாகக் கூறுகின்றனர். பள்ளிகளில் விக்கிப்பீடியாவைப் பற்றிய புரிந்துணர்வை ஏற்படுத்துவதிலும் பல பயனர்கள் ஈடுபட்டுக் குறிப்பிடத்தக்க வெற்றிகளையும் பெற்றுள்ளனர். தமிழ்ச் சமூகத்தின் அறிஞர்கள் பலரும் கூட நமது செயற்பாடுகளை ஆர்வத்துடன் கவனித்து வருவது தெரியவந்துள்ளது. இவை எல்லாம் நாம் தமிழ் விக்கியின் தரத்தையும் அதன் நம்பகத் தன்மையையும் மேம்படுத்துவதற்கான தேவையை உணர்த்தி நிற்கின்றன. நமது அடுத்த கட்ட முயற்சிகள் இவற்றை முன்னிலைப்படுத்தி அமையவேண்டியது அவசியம். இதற்காக நமக்குக் கிடைக்கக்கூடிய எல்லா வளங்களையும் பயன்படுத்திக்கொள்ள வேண்டும். ஒவ்வொரு பயனரும் மற்ற எல்லாப் பயனர்களையும் அரவணைத்துச் செல்ல வேண்டும்.  
கூடலின் போது வெளிப்பட்ட, நாம் அறிந்து கொண்ட பல விடயங்கள், நாமெல்லாம் வெட்டியாகக் கணினிக்கு முன்னால் உட்கார்ந்து இருப்பவர்கள் அல்ல என்பதை மிகத் தெளிவாகவே உணர்த்தியுள்ளன. சமுதாயத்துக்கான சேவை என்பதற்கும் அப்பால் தனிப்பட்ட முறையிலும் கூடப் பல பயனர்களது உலகியல் சார்ந்தனவும், உளவியல் சார்ந்தனவுமான பல்வேறு தேவைகளைத் தமிழ் விக்கிப்பீடியா மூலம் நிறைவேற்றிக் கொள்ளக்கூடிய வாய்ப்புக்கள் பற்றியும் நாம் அறிந்து கொண்டோம். பிற மொழி விக்கிச் சமூகங்களுக்கு எடுத்துக்காட்டாக அமையக்கூடிய பல இயல்புகள் தமிழ் விக்கிச் சமூகத்தில் இருப்பதையும் தனிப்பட்ட முறையில் என்னால் உணர முடிந்தது. செங்கைப் பொதுவன் போன்றோரின் இளைய தலைமுறையினரை அரவணைத்துச் செல்லும் பண்பு, இளைய தலைமுறையை வழிகாட்டுவதிலும் தமிழ் விக்கியின் வளர்ச்சிக்காகத் தனது தொடர்புகளைப் பயன்படுத்திக் கொள்வதிலும் செல்வா போன்றோருடைய ஆளுமை, தங்கள் சூழலில் என்னென்ன விடயங்களைச் செய்ய முடியுமோ அவற்றையெல்லாம் தாமாகவே சிந்தித்துச் செயலாற்றும் பல பயனர்களின் தொலை நோக்கு, எதையும் துணிவுடனும் வேகத்துடனும் செய்யும் இளைய தலைமுறையினரின் ஊக்கம் என்பன பல விக்கிச் சமூகங்களுக்குக் கிடைக்காத வளங்கள். இவற்றையெல்லாம் சரியாகப் பயன்படுத்திக்கொண்டால் தமிழ் விக்கிப்பீடியாவைத் உலகத் தமிழரின் மிகப் பெரிய சொத்தாக மாற்றிக் காட்ட முடியும்.  
இந்த வாய்ப்பைப் பயன்படுத்திக்கொள்ள வேண்டுமானால் ஒருவரையொருவர் தனிப்பட்ட முறையில் குற்றம் சுமத்தாமல் ஒற்றுமையாகச் செயல்பட வேண்டியது அவசியம். இங்கே எழுதும் அனைத்தையும் நாம் மட்டுமன்றி எம்மீது நம்பிக்கை கொண்டுள்ளோர் உட்பட உலகம் முழுவதிலும் உள்ள தமிழர்கள் பார்க்க முடியும் என்பதையும் கவனத்தில் கொள்ளுங்கள்.  
---மயூரநாதன் (பேச்சு) 10:58, 5 அக்டோபர் 2013 (UTC)